
Na podlagi prvega odstavka 33. člena, prvega odstavka 60. člena in 4. točke prvega odstavka 76. člena Zakona o javnih uslužbencih (Uradni list RS, št. 32/25 in 1400/26 - ZJU-1) predstojnik Uprave RS za varno hrano, veterinarstvo in varstvo rastlin objavlja javno objavo za uradniško delovno mesto:
URADNI VETERINAR (DM 358) v Oddelku za varno hrano v Območnem uradu Ptuj, za določen čas enega leta, s polnim delovnim časom.
Kandidati, ki se bodo prijavili na prosto delovno mesto, morajo izpolnjevati naslednje pogoje: 

· visokošolsko univerzitetno izobraževanje (prejšnje)/visokošolska univerzitetna izobrazba (prejšnja) – Veterinarstvo; magistrsko izobraževanje (druga bolonjska stopnja)/magistrska izobrazba (druga bolonjska stopnja) – Veterinarstvo

· najmanj 5 let delovnih izkušenj(1),
· osnovna raven znanja tujega jezika, 

· opravljen strokovni izpit za inšpektorja(2),
· znanje iz 84. člena Zakona o veterinarskih merilih skladnosti(3),
· državljanstvo Republike Slovenije,

· ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,

· zoper kandidata ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

(1) Kot delovne izkušnje se šteje delovna doba na delovnem mestu, za katero se zahteva ista raven izobrazbe, in čas pripravništva na isti ravni izobrazbe, ne glede na to, ali je bila pogodba o zaposlitvi sklenjena oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je oseba pridobila z opravljanjem del na delovnem mestu, za katero se zahteva za eno raven nižja izobrazba, razen pripravništva na takem delovnem mestu. Kot delovne izkušnje se upošteva tudi delo brez sklenjene pogodbe o zaposlitvi na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo s pogodbo o zaposlitvi oziroma z verodostojno listino, iz katerih sta razvidna obdobje opravljanja in zahtevnost dela ter raven izobrazbe, ki se zahteva za opravljanje tega dela. V skladu z 84. členom Zakona o veterinarskih merilih skladnosti mora kandidat imeti pet let delovnih izkušenj na delovnih mestih, kjer je zahtevana izobrazba doktorja veterinarske medicine.
(2) Za inšpektorja se lahko izjemoma imenuje oseba, ki nima opravljenega strokovnega izpita za inšpektorja, vendar mora ta izpit opraviti najkasneje v šestih mesecih od dneva imenovanja za inšpektorja. 
(3) V skladu z Zakonom o veterinarskih merilih skladnosti (ZVMS) kandidat, ki nima pridobljenih znanj iz 84. člena ZVMS, lahko le te pridobi tekom poskusnega dela v UVHVVR. Opraviti mora trimesečno poskusno delo, ki zajema praktično usposabljanje v trajanju najmanj 200 ur, ko dela pod nadzorom drugih uradnih veterinarjev. 
Naloge, ki se opravljajo na tem delovnem mestu, so: 
· opravljanje veterinarskih pregledov in certificiranje,
· jemanje uradnih vzorcev in izvajanje drugih inšpekcijskih nalog s področja dela organa,
· potrjevanje veterinarskih dokumentov,

· opravljanje pregledov na izvoru in namembnem kraju,

· izvajanje stalnega uradnega veterinarskega nadzorstva, posebnega nadzora, preverjanja, revizije, vzorčenja in analize,

· izvajanje inšpekcijskih pregledov,

· nadzor nad vnosom in uvozom pošiljk živali, živalskih izdelkov ali krme na carinsko območje Skupnosti,

· vodenje postopkov in izrekanje ukrepov v skladu z zakonodajo Skupnosti s področja veterinarstva, z zakonom o inšpekcijskem nadzoru, zakonom o splošnem upravnem postopku in drugimi predpisi,

· izvajanje ukrepov v skladu z zakonom o prekrških,

· vlaganje kazenskih ovadb za kazniva dejanja,

· samostojno oblikovanje poročil o stanju na področju dela inšpekcijskega organa,

· vodenje predpisanih in internih evidenc s področja nadzora inšpekcijskega organa,
· pravna in strokovna pomoč,
· opravljanje drugih upravnih nalog podobne zahtevnosti.

Prijava mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna raven in smer izobrazbe, datum (dan, mesec, leto) zaključka izobraževanja ter ustanova, na kateri je bila izobrazba pridobljena;

2. pisno izjavo o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj; v izjavi kandidat navede datum sklenitve in datum prekinitve delovnega razmerja pri posameznemu delodajalcu, ter kratko opiše delo in raven zahtevnosti dela, ki ga je opravljal pri tem delodajalcu;

3. pisno izjavo o osnovni ravni znanja tujega jezika, iz katere je razvidno na kak način in kdaj je bila pridobljena,

4. pisno izjavo o izpolnjevanju pogoja opravljenega strokovnega izpita iz inšpektorskega izpita, če ga je opravil;

5. pisno izjavo kandidata, da:

· je državljan Republike Slovenije,

· ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,

· zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
6. izjavo, da za namen tega javne objave dovoljuje Upravi RS za varno hrano, veterinarstvo in varstvo rastlin pridobitev podatkov iz prve in prejšnje točke tega razpisa iz uradnih evidenc.

V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Prijava na prosto delovno mesto mora biti obvezno pripravljena in oddana na prijavnem obrazcu z oznako UVHVVR prijavni obrazec, št. DM 358, ki je priloga te javne objave, z natančno izpolnjenimi vsemi rubrikami in lastnoročno podpisanimi izjavami.
Z izbranim kandidatom bo sklenjeno delovno razmerje za določen čas in ne bo imenovan v uradniški naziv, zato se mu določijo pravice oziroma dolžnosti glede na uradniški naziv šeste stopnje, uradni veterinar III. Delovno mesto je uvrščeno  26. plačni razred.

Izbrani kandidat bo delo opravljal v prostorih Uprave RS za varno hrano, veterinarstvo in varstvo rastlin, OU Ptuj, na naslovu Miklošičeva cesta 5, 2250 Ptuj oz. v drugih prostorih, kjer Uprava RS za varno hrano, veterinarstvo in varstvo rastlin opravlja svoje naloge.
 

Kandidat vloži prijavo v pisni ali elektronski obliki, ki jo pošlje v zaprti ovojnici z označbo: »javna objava, uradni veterinar, št. DM 358, št. 1005-21/2026-2337 na naslov: Uprava RS za varno hrano, veterinarstvo in varstvo rastlin, Dunajska cesta 22, 1000 Ljubljana,  in sicer v roku 8 dni po objavi na osrednjem spletnem mestu državne uprave GOV.SI in na Zavodu RS za zaposlovanje. Za pisno obliko prijave se šteje tudi elektronska oblika, poslana na elektronski naslov: gp.uvhvvr@gov.si, pri čemer veljavnost prijave ni pogojena z elektronskim podpisom. 

 

Kandidati bodo o izbiri oz. neizbiri pisno obveščeni.

Informacije o javni objave daje Karmen Korošec Zadnikar (tel. št. 01 300 13 22), o delovnem področju pa mag. Alenka Neudauer Kranjc (tel. št. 02 798 03 72).

Opomba: V besedilu uporabljeni izrazi, zapisani v moški slovnični obliki, so uporabljeni kot nevtralni za ženske in moške. 

	Andreja Bizjak

